text: Ajudes als infants
  dimecres, 1 de juny de 2016 14:00
  Sánchez ha explicat avui quines seran les ajudes infantils d'estiu d'enguany
  L'Ajuntament destina 81.000 euros al programa de beques infantils per activitats d'estiu
  Els que tenen una beca menjador durant el curs també la tindran al juliol participin o no en un casal
  L'Ajuntament de Gavà destinarà prop de 81.000 euros al programa de beques infantils per les activitats d'estiu d'aquest 2016. D'aquesta manera, el consistori fa accessibles les activitats d'estiu a tots els infants de la ciutat per tal que tothom tingui la possibilitat de participar en un casal. Aquestes propostes de lleure que s'organitzen durant el període de vacances són un espai educatiu de caràcter integral on s'afavoreix el desenvolupament dels infants, gràcies a activitats diferents que els permeten conèixer nous companys.
  Aquest any, i com a novetat, els nens que durant el curs escolar han tingut una beca menjador també la tindran al juliol, estiguin apuntats o no en un casal. Les beques s'atorgaran per als infants de famílies amb determinat nivell de renda i es tindrà en compte, entre d'altres, si la família té necessitats de conciliació, si tenen més d'un fill en casals d'estiu, si és família monoparental, o si és família nombrosa.
  L'alcaldessa de Gavà, Raquel Sánchez ha explicat que "la voluntat d'aquest programa de beques és que tothom pugui accedir a les activitats que s'organitzen als casals, perquè entenem que formen part de l'educació integral que volem pels nostres infants i joves". Sánchez també ha remarcat la importància d'aquests casals en considerar que "moltes famílies tenen la necessitat de conciliar la vida laboral i familiar, mentre que altres poden tenir dificultats econòmiques per accedir a aquestes activitats, i per tant amb aquests ajusts possibilitem el seu accés".
  Pel que fa a les beques per activitats d'estiu, a partir del 15 de juny es poden presentar les sol·licituds a l'Oficina d'Atenció Ciutadana de l'Ajuntament de Gavà. L'import de la beca pot ser fins a un màxim del 100% del cost de l'activitat per a un màxim de 5 setmanes. A aquestes beques s'hi poden acollir els infants nascuts entre l'1 de gener de l'any 2000 i el 31 de desembre de 2012.
  D'altra banda, durant el mes d'agost, l'Ajuntament organitzarà el casal d'estiu per infants en risc social. Aquest casal no està obert a tothom, sinó que es tria, conjuntament amb serveis socials, els infants que es considera convenient que assisteixin.
  Una altra via d'ajuda a les famílies se centra en el suport als infants que tinguin alguna discapacitat perquè puguin assistir als casals d'estiu. Les activitats moltes vegades no estan adaptades per ells o presenten dificultats per a l'accés a infants amb aquestes necessitats especials. Un equip de professionals valorarà les necessitats tant de l'infant com del casal perquè es produeixi una veritable inclusió i prescriurà els suports més adients. L'Ajuntament posarà a disposició dels casals monitors de reforç, formació pels seus monitors, o altres mesures que calguin perquè aquests infants puguin participar de les diferents propostes que s'organitzin.